Uredba Komisije (EGS) št. 3559/91

z dne 6. decembra 1991

o spremembi Uredbe (EGS) št. 2670/81 o podrobnih izvedbenih pravilih glede proizvodnje sladkorja, ki presega kvoto

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske gospodarske skupnosti,

ob upoštevanju Uredbe Sveta (EGS) št. 1785/81 z dne 30. junija 1981 o skupni ureditvi trgov za sladkor [1], nazadnje spremenjene z Uredbo Komisije (EGS) št. 464/91 [2], in zlasti člena 26(3) Uredbe,

ker člen 26 Uredbe (EGS) št. 1785/81 določa, da se sladkor C in izoglukoza C ne smeta prodati na notranjem trgu Skupnosti in se morata izvoziti v naravnem stanju pred 1. januarjem po koncu zadevnega tržnega leta; ker ta člen predvideva tudi znesek dajatev za sladkor C in izoglukozo C, za katera do datuma, ki se določi, ni dokazano, da sta bila izvožena v naravnem stanju v določenem roku;

ker Uredba Komisije (EGS) št. 2670/81 z dne 14. septembra 1981 o podrobnih izvedbenih pravilih glede proizvodnje sladkorja, ki presega kvoto [3], nazadnje spremenjena z Uredbo (EGS) št. 56/91 [4], določa, da proizvajalci sladkorja C ali izoglukoze C, ustanovljeni na ozemlju države članice, lahko ob izvozu nadomestijo svoj sladkor C z drugim sladkorjem v naravnem stanju ali svojo izoglukozo C z drugo izoglukozo drugega proizvajalca, ustanovljenega na ozemlju iste države članice, pod pogojem, da proizvajalec, ki izvede nadomestitev, plača pavšalni znesek 1,25 ECU za 100 kilogramov belega sladkorja ali za 100 kilogramov suhe snovi;

ker je plačilo tega zneska namenjeno izravnavi morebitne prednosti, ki lahko izhaja iz take nadomestitve, predvsem z vidika prevoznih stroškov; ker je bil zgoraj navedeni pavšalni znesek določen pred več leti, odtlej pa so se pogoji in metode prevoza občutno izboljšali in tako pocenili prevoz; ker se zdi, da zato proizvajalci nič več ne izrabljajo možnosti nadomestitve; ker je treba zato ta pavšalni znesek prilagoditi, tako da ne bo spodbujal nadomestitve;

ker se znesek, ki se izterja, kadar se sladkor C ali izoglukoza C ne izvozi v določenem roku, določi ob upoštevanju pavšalnega zneska, ki predstavlja domnevno ekonomsko prednost, povezano zlasti s prevoznimi stroški; ker je treba ta pavšalni znesek prilagoditi za enak znesek;

ker naj se za preprečitev uporabe različnih pavšalnih zneskov za sladkor C ali izoglukozo C, proizvedeno v istem tržnem letu, predvidi, da se novi pavšalni znesek uporablja šele za proizvodnjo sladkorja C ali izoglukoze C od tržnega leta 1991/92;

ker so ukrepi, predvideni s to uredbo, v skladu z mnenjem Upravljalnega odbora za sladkor,

SPREJELA NASLEDNJO UREDBO:

Člen 1

Uredba (EGS) št. 2670/81 se spremeni:

1. V drugem pododstavku člena 2(2) se "1,25 ECU" nadomesti z "1,00 ECU".

2. V členu 3(1)(a) in (b) se "1,25 ECU" nadomesti z "1,00 ECU".

Člen 2

Ta uredba začne veljati tretji dan po objavi v Uradnem listu Evropskih skupnosti.

Uporablja se za sladkor C in izoglukozo C, proizvedena od tržnega leta 1991/92.

Ta uredba je v celoti zavezujoča in se neposredno uporablja v vseh državah članicah.

V Bruslju, 6. decembra 1991

Za Komisijo

Ray Mac Sharry

Član Komisije

[1] UL L 177, 1.7.1981, str. 4.

[2] UL L 54, 28.2.1991, str. 22.

[3] UL L 262, 16.9.1981, str. 14.

[4] UL L 7, 10.1.1991, str. 25.

--------------------------------------------------